Sundhedsstyrelsen fraråder helt, at børn og unge under 18 år drikker alkohol.
Derudover anbefales det, at voksne over 18 år følger 10-4-pejlemærket. Det betyder, at de højst må drikke 10 genstande alkohol om ugen, og at de fordeler indtagelsen over flere dage, så man højst indtager 4 genstande på én dag.
Det baserer sig på, at intet alkoholforbrug er helt risikofrit for helbredet. Men ved at følge disse anbefalinger, kan man minimere sin risiko for at udvikle sygdomme og skader på organerne.
Tidligere fandtes der forskellige anbefalinger for mænd og kvinder, men det gør sig ikke længere gældende, og både mænd og kvinder bør derfor ikke indtage mere end 10 genstande om ugen.